Hidro Prahova a anunțat, în weekend, sistarea furnizării apei, în mai multe localități din Prahova în vederea refacerii stocurilor de apă, din cauza lipsei precipitațiilor și a consumului excesiv de apă. „În comuna Ceptura de Jos, de trei zile nu avem apă menajeră”, ne-a scris un cititor al Observatorulph.ro.
În mai multe localități din Prahova, în weekend, a avut loc sistarea apei potabile, măsură dispusă de Hidro Prahova pentru refacerea stocurilor de apă din cauza lipsei precipitațiilor și a consumului excesiv de apă.
„În Comuna Ceptura de Jos, județul Prahova ,de trei zile nu avem apă menajeră. Nu poate fi vorba de apă potabilă, că ea lipsește cu desăvârșire de mult timp”, ne-a scris un cititor al Observatorulph.ro.
Hidro Prahova a anunțat, duminică, sistarea furnizării de apă, în anumite intervale, din cauza lipsei precipitațiilor și a consumului excesiv de apă.
Măsura a fost dispusă la Ciorani, Gura Vadului, Cocorăștii Colț, dar și la Ceptura, iar luni, 27 mai, a fost anunțată sistarea furnizării apei în Mănești și Scorțeni.
La Mănești apa potabilă a fost sistată în perioada 26 mai 2024, ora 21:30 – 27 mai 2024, ora 07:00, cu posibilitate de prelungire, în timp ce la Scorțeni sistarea a avut loc, luni, în intervalul 00:00 – 04:00, cu posibilitate de prelungire.
„HIDRO Prahova S.A. anunță că, în vederea refacerii stocului de apă foarte scăzut din rezervoare, din cauza lipsei precipitațiilor și a unui consum excesiv de apă din comuna Scorțeni, este nevoită să oprească furnizarea apei, astăzi, 27 mai 2024, în intervalul orar 00:00 – 04:00, cu posibilitate de prelungire.
Vor fi afectați de această oprire abonații HIDRO Prahova S.A. care locuiesc în satele: Mislea și Scorțeni (parțial)”, a preciat, luni, Hidro Prahova, care a lansat un apel către abonați.
„Societatea face apel către toți abonații să folosească apa numai în uz casnic și scop menajer și să renunțe la utilizarea resurselor existente pentru alte activități, în scopul evitării deficiențelor în procesul de distribuție”, este apelul Hidro Prahova.